НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

РЕЦЕНЗИЈА РУКОПИСА ДАНИЈЕЛЕ КОСТАДИНОВИЋ

*ГДЕ ДРВЕЋЕ УМИРЕ: МАГИЧНИ РЕАЛИЗАМ ЖИВКА ЧИНГА*

Наставно-научно веће Филозофског факултета у Нишу именовало ме је за реценценткињу рукописа књиге Данијеле Костадиновић *Где дрвеће умире: Магични реализам Живка Чинга* (одлука бр. 81/1-15-2-01, 19. фебруара 2024. године).

Обим достављеног рукописа обима је 340.000 словних знакова, односно 166 страница текста припремљеног у Word-у. Поред *Речи захвалности* (4), *Уводне напомене* (5-6) и *Прилога* (литература, извори, индекс појмова, индекс аутора; 147–166), рукопис чине следећа поглавља: *Живко Чинго у књижевно-критичком контексту* (7–22), *Пасквелија – митска повест о Македонији* (20–25), *Историјско и митско обликовање времена и простора* (25–42), *Повратак цепенсковској традицији приповедања* (43–54), *Празнични смех и гротеска* (54–75), *Рефлекси космогонијских и митова о постанку* (76–79), *Симболички аспекти неба* (80–85, *Симболика земље и воде* (86–89), *Соларно и лунарно начело* (90–93), *Симболика и музика ветра* (94–100), *Трагови анимизма* (101–111), *Митопоетска пројекција дрвета* (111–119), *Митема камен* (120–122). *Хришћански свеци и празници* (123–126), *Апокалипса и знакови последњег времена* (127–132), *Закључак* (133–139).

Грађу на којој се заснивају резултати истраживања који су представљени у овом рукопису чине збирке приповедака *Пасквелија, Нова Пасквелија, Заљубљени дух и друге приче*, *Гроб за душу* и *Бунило* (одређене као тематски корпус под називом *Пасквелија*) македонског писца Живка Чинга. Тематско-мотивски слој обухвата друштвенополитички контекст на простору Македоније након Другог светског рата, а на рецентном се граде идеје о некомпатибилности идеологија типичних за период комунизма и социјализма са слојевима виталне традицијске свести јунака Чингових приповедака. Региструјући у његовој прози елементе који одликују реалистичке наративне технике и склоност ка рецентном и историјском у избору тематско-мотивског слоја приповедака, Д. Костадиновић је нарочиту пажњу посветила регистровању оних слојева који у поменутој прози сведоче о примени поступака типичних за магични реализам. У том су контексту тумачени митско-магијски елементи, сложен стилски и жанровски комплекс. Оваква комбинација поступака, како истиче ауторка, чини порозним границе између „реалног и фантастичногˮ, што посредно утиче на избор смењиваног комичног и трагичног дискурса, ка примерима карневализације и евидентним елементима гротеске у анализираној прози. Њихово фукционисање ауторка разматра у неколико праваца, од онтолошког и антрополошког до политичког – у контексту релација према судару постреволуционарне идеологије и њене непотпуне и немогуће апликације на културно, етнички и идентитетски неуједначену заједницу из које потичу његови књижевни јунаци.

Значајним сегментом ове књиге, поред развијеног и веома слојевитог пасажа о магичном реализму (терминологија, тумачења, апликативни слој итд), чине и увиди у рецепцију књижевних остварења Ж. Чинга у македонској књижевној кририци и указивање на његову позицију у историји македонске писане књижевности. Рукопис сведочи и о изузетном познавању компаративног контекста феномена магичног реализма, пре свега водећих представника латиноамеричке групе (Габријел Гарсија Маркес и други).

Посебно треба истаћи адекватна и подробна тумачења процеса преобликовања фолклорних слојева (усменокњижевни облици, веровања, обредне манифестације и друго) у анализираној грађи, као и изузетно темељна настојања да се функционисање архаичне симболике тумачи у новом контексту. У тим сегментима нарочито су важни уочени потенцијали утицаја Марка Цепенкова на прозно стваралаштво Чинга, не само у погледу склоности ка укључивању фолклорне грађе у тематскомотивски слој приповедака, већ и када је у питању примена одређених уметничких поступака.

Рукопис показује резултате комплексног истраживања темељеног на релевантним теоријско-методолошким поставкама, комбинованим према потребама аналзиране грађе. У истраживањима је коришћена релевантна литература из различитих области науке о књижевности, која сугерише многострана интересовања ауторке: од књижевнотеоријских, књижевноисторијских извора, оних из области српске и македонске књижевности, са увидима у литературу из области антропологије, фолклористике, етнологије, психологије, етнопсихологије, студија културе и других сродних области. Интерпретативно-аналитички слој презентованих резултата темељен је на адекватном избору истраживаних феномена, поузданом тумачењу разноврсних њихових значења у нивоу књижевног текста, али и на нивоу рецепције и значаја у контексту поетике стваралаштва Ж. Чинга. Због свих наведених одлика, рукопис Данијеле Костадиновић *Где дрвеће умире: Магични реализам Живка Чинга* са задовољством препоручујем за штампу.

У Нишу, 27. 2. 2024. године



проф. др Данијела Поповић Николић

редовни професор департмана Србистика

Филозофски факултет Универзитета у Ниш